เร่งประชาสัมพันธ์เงื่อนไขการเดินทางเข้าไทยในรูปแบบต่างๆ พร้อมการใช้ระบบ Thailand Pass เพื่อสร้างความสะดวกแก่ผู้เดินทางมากยิ่งขึ้น
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่า จากที่รัฐบาลมีนโยบายเปิดประเทศ กระทรวงการต่างประเทศ สถานเอกอัครราชทูตและสถานกงสุลใหญ่ของไทยทุกแห่ง กำลังเร่งประชาสัมพันธ์รูปแบบและเงื่อนไขการเดินทางเข้าไทยในรูปแบบต่างๆ ไม่ว่าจะเป็นการเดินทางจาก 46 ประเทศ/พื้นที่ โดยไม่ต้องกักตัว รวมทั้ง การเดินทางเข้าพื้นที่นำร่องท่องเที่ยว หรือ Sandbox Programme และการเดินทางเข้าประเทศไทยโดยเข้ารับการกักตัว (Alternative Quarantine) เพื่อให้ผู้เดินทางมีความเข้าใจ และปฏิบัติตามแนวทางได้อย่างถูกต้อง นอกจากนี้ กรมการกงสุล ยังร่วมกับสำนักงานพัฒนารัฐบาลดิจิทัล สร้างแพลตฟอร์มใหม่ ชื่อ Thailand Pass ที่จะสร้างความสะดวกแก่ผู้เดินทางมากยิ่งขึ้นและลดขั้นตอนการอนุมัติที่ไม่จำเป็นลง โดยให้ผู้เดินทางลงทะเบียนผ่านเว็บไซต์ tp.consular.go.th ตั้งแต่วันที่ 1 พฤศจิกายนเป็นต้นไป ซึ่งกรมการกงสุล อยู่ระหว่างซักซ้อมระบบการลงทะเบียนใหม่นี้กับสถานเอกอัครราชทูตและสถานกงสุลใหญ่ เพื่อให้เกิดความเข้าใจมากขึ้น พร้อมปรับบทบาทหน้าที่สถานเอกอัครราชทูตและสถานกงสุลใหญ่ จากการเป็นผู้อนุมัติหรือออกใบรับรองเดินทาง ตามรูปแบบของ COE มาเป็นผู้ช่วยประชาสัมพันธ์ และให้คำแนะนำในการลงทะเบียนในระบบ Thailand Pass ซึ่งไม่จำเป็นต้องมีขั้นตอนอนุมัติจากสถานเอกอัครราชทูตและสถานกงสุลใหญ่อีกต่อไป